Sagredo: “El xec-bebé serà de 300 euros i estarà inclòs en els pròxims pressupostos”
11/11/2015

# Sagredo: “El xec-bebé serà de 300 euros i estarà inclòs en els pròxims pressupostos”

[![Reunió de l’equip de govern](/images/noticias/2015/11/equipo-gobierno-reunion.jpg)](/images/noticias/2015/11/equipo-gobierno-reunion.jpg)

11.11.2015

L’alcalde explica que l’import d’esta ajuda econòmica haurà de gastar-se en establiments de Paterna per a dinamitzar la compra de productes en el comerç local

L’Alcalde de Paterna, Juan Antonio Sagredo, ha afirmat hui que “el xec-bebé serà de 300 euros i estarà inclòs en els pròxims pressupostos municipals”. Així ho ha anunciat després de subratllar que “tots els departaments de l’Ajuntament de Paterna estan treballant ja en uns comptes locals que seran els més socials de tota la Història del municipi”.

El primer edil ha explicat que els 300 euros hauran de gastar-se íntegrament en establiments de Paterna per a dinamitzar la compra de productes en el comerç local. “Este va ser un compromís amb què em vaig presentar a les anteriors eleccions i vull que tots els pares i mares que tinguen o adopten un fill a partir de l’1 de gener de 2016 puguen disposar d’esta ajuda econòmica de forma immediata”, ha subratllat Sagredo.

L’alcalde ha recordat que ja en 2009 el ple va aprovar una moció socialista per unanimitat que mai va arribar a dur-se a terme. “Ara el Govern socialista de Paterna serà qui faça realitat esta important mesura social que suposarà un esforç inversor important i que revertirà de forma positiva en centenars de famílies i en desenes de comerços i negocis de la localitat”.

Juan Antonio Sagredo ha especificat que s’ajudarà a totes les famílies paterneres, independentment del nivell de renda per unitat familiar. “Hi haurà un pagament únic i directe, i els tràmits seran senzills per a simplificar tot el procés administratiu i que els progenitors puguen adquirir productes infantils en el terme municipal”.

L’alcalde també ha avançat que hi haurà més mesures com esta que buscaran una inversió en l’àrea de Benestar Social, així com en Infraestructures. “Apostarem per l’Educació, per la Sanitat, pel Benestar Social i per millorar totes aquelles xicotetes obres i treballs de la via pública que ens han reclamat durant estos primers mesos de Govern socialista els veïns i veïnes de Paterna” ha conclòs Sagredo.